
A 24 ÓRÁS MOZGÁSVISELKEDÉS ELEMEINEK HATÁSA A TESTKÉP, A PREMENSTRUÁCIÓS SZINDRÓMA ÉS AZ ALVÁSMINŐSÉG ALAKULÁSÁRA

Kulcsszavak: testkép; premenstruációs szindróma; alvásminőség; 24 órás mozgásviselkedés
Célkitűzés
Jelen vizsgálat célja volt felmérni a fizikai aktivitás, az üléssel és alvással eltöltött idő, a testtömeg-index, a premenstruációs tünetek erőssége és az alvásminőség, mint testképre ható tényezőket és meghatározni azt, miként hatnak a fent említett tényezők a testképre, valamint az egyes tényezők egymásra reproduktív korú nők körében.
Adatok és módszerek
Az online kérdőíves keresztmetszeti kutatásban 291 fő vett részt (18-45 év közötti nők). A kitöltők átlagéletkora 27,16±0,36 évben határozódott meg. A testkép, a rendszeres fizikai aktivitás, az alvásminőség, a testtömeg-index, és a premenstruációs tünetek felmérésére több validált, standard kérdőívet, név szerint a Testtértékelési Skálát, a Globális Fizikai Aktivitás Kérdőívet, a Sleep Quality Scale-t, valamint a Premenstrual Assessment Form-Short Form kérdőívet alkalmaztuk. A kapott eredményeket IBM SPSS 28.0 verziójú szoftverrel elemeztük, az összefüggések vizsgálatára többváltozós lineáris regressziós modellt, valamint Spearman és Pearson korreláció analízist alkalmaztunk, a szignifikancia szintet p<0,05-ben határoztuk meg.
Eredmények
A résztvevők 206,00±455,44 percet töltöttek rekreációs jellegű fizikai aktivitással és 3015,56±1428,86 percet töltöttek üléssel egy hét időintervallumra vonatkozóan. A résztvevők testtömeg-indexe 22,77±3,93 kg/m2 volt. A Testtértékelési Skálán 44,64±10,99 pontot értek el a kitöltők, az alvásminőségre vonatkozóan az átlagpontszám 35,23±12,55 pont, amíg a premenstruációs tüneteket felmérő kérdőív összpontszámainak átlaga 29,50±9,57 pont volt, amely alapján elmondható, hogy a résztvevők 59,79%-a szenvedett a kitöltés idejében mérsékelt vagy súlyos premenstruációs tünetektől. A kitöltők hétköznapi alvással töltött ideje 7,01±0,92 óra/nap volt. A többváltozós lineáris modellünk (R2=0,238; F=22,321; p<0,001) igazolta a testtömeg index (p<0,001), a premenstruációs tünetek (p<0,001), az alvásminőség (p<0,001) és a fizikai inaktivitás (p=0,008) szignifikáns hatását a testképre vonatkozóan. Összefüggés mutatkozott továbbá a PMS és az alvásminőség (r=0,309**; p<0,001), a PMS és a munkával kapcsolatos mérsékelt fizikai aktivitás (r=0,119*; p=0,043), illetve az alvásminőség és a munkával kapcsolatos mérsékelt fizikai aktivitás (r=0,169*; p=0,004) között.
Következtetések
A női egészség vonatkozásában kutatásunk igazolta, hogy a 24 órás mozgásviselkedés elemeit egyensúlyban tartva pozitívabb testkép, enyhébb premenstruációs tünetek és jobb alvásminőség érhető el.



